**Проект!**

**ДО** **МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**ЛЮДМИЛА ПЕТКОВА, ЗАМЕСТНИК МИНИСТЪР-ПРЕДСЕДАТЕЛ И МИНИСТЪР НА ФИНАНСИТЕ**

**Относно:** Проект на Решение на Министерския съвет за изменение на Решение № 603 на Министерския съвет от 2008 г. за определяне състава на Постоянното представителство на Република България към Европейския съюз в Брюксел, Белгия, изменено и допълнено с решения на Министерския съвет № 809 от 2010 г., № 187 и 270 от 2011 г., № 124 и 1018 от   
2016 г., № 627, 723 и 733 от 2017 г., № 688 и 804 от   
2018 г., № 287 от 2019 г., № 430 от 2020 г., № 831 от 2022 г., № 515 от 2023 г., № 349 и № 398 от 2024 г.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане в Министерския съвет проект на Решение на Министерския съвет за изменение на Решение № 603 на Министерския съвет от 2008 г. за определяне състава на Постоянното представителство на Република България към Европейския съюз в Брюксел, Белгия, изменено и допълнено с решения на Министерския съвет № 809 от 2010 г., № 187 и 270 от 2011 г., № 124 и 1018 от 2016 г., № 627, 723 и 733 от 2017 г., № 688 и 804 от 2018 г., № 287 от 2019 г., № 430 от 2020 г., № 831 от 2022 г., № 515 от 2023 г., № 349 и № 398 от 2024 г.

С Решение № 187 на Министерския съвет от 24.03.2011 г. за изменение и допълнение на Решение № 603 на Министерския съвет от 19.08.2008 г. в Приложение 1 е създаден ред 22а за сектор „Политика за сближаване“, като са определени 2 бройки за дипломатически служители, представители на администрацията на Министерския съвет в Постоянното представителство на Република България към Европейския съюз (ППРБЕС) в гр. Брюксел, Белгия. От 2011 г. до 1 август 2023 г. определените 2 дипломатически бройки са били заемани от командировани служители на дирекция „Централно координационно звено“ в администрацията на Министерския съвет, предвид функциите на дирекцията по подпомагане на координацията във връзка с участието на Република България в процеса на вземане на решения на Европейския съюз в областта на Кохезионната политика. С Решение № 515 на Министерския съвет от 2023 г. за изменение и допълнение на Решение № 603 на Министерския съвет от 19.08.2008 г., считано от 1 август 2023 г., горепосочените 2 бройки са прехвърлени от администрацията на Министерския съвет към състава на Министерството на финансите.

С Постановление № 265 на Министерския съвет от 26 юли 2024 г. за закриване на Института за анализи и прогнози (обн. ДВ, бр. 64 от 2024 г.) дирекция „Централно координационно звено“ преминава от Министерството на финансите към администрацията на Министерския съвет, считано от 1 септември 2024 г.

Причина за изготвяне на предложения проект на акт е необходимостта, предвид описаната структурна промяна, горепосочените 2 бройки за дипломатически служители, представители на Министерството на финансите в ППРБЕС за сектор „Политика за сближаване“, да бъдат прехвърлени към администрацията на Министерския съвет, считано от 1 септември 2024 г. Разходите за командированите служители на прехвърлените две бройки ще се покриват от бюджетна линия № BG16RFTA001-1.004 „Ефективна координация при изпълнение на политиката на сближаване в България“, финансирана по програма „Техническа помощ“ 2021-2027 г.

Целта на предлагания акт е да се обезпечи изпълнението на функциите в сектор „Политика за сближаване“ в ППРБЕС в Брюксел.

Очакваният резултат от приемането на решението е осигуряване на приемственост при преминаването на дирекция ЦКЗ от Министерството на финансите в администрацията на Министерския съвет.

За изпълнението на проекта на решение на Министерския съвет не са необходими допълнителни разходи/трансфери/други плащания. Предлаганият проект на решение на Министерския съвет не оказва въздействие върху държавния бюджет, поради което е приложена финансова обосновка по Приложение № 2.2 към чл. 35, ал. 1, т. 4, б. „б“ от Устройствения правилник на Министерския съвет и на неговата администрация.

Проектът на решение на Министерския съвет не съдържа разпоредби, транспониращи актове на Европейския съюз. Предложенията в проекта на акт на Министерския съвет не са в противоречие с ангажиментите на българската страна, произтичащи от членството ѝ в Европейския съюз. В тази връзка към проекта на решение на Министерския съвет не е приложена справка за съответствие с европейското право.

Поради ненормативния характер на предлагания акт на правителството по същия не се изисква провеждането на обществени консултации.

Проектът на акт и документите към него са одобрени от Съвета за координация при управлението на средствата от Европейския съюз, поради което на основание чл. 7, ал. 3 от Постановление № 70 на Министерския съвет от 14.04.2010 г. за координация при управлението на средствата от Европейския съюз и за създаване на Съвет за координация при управлението на средствата от Европейския съюз (обн. ДВ, бр. 31 от 2010 г.) се считат за преминали предварителното съгласуване по чл. 32 от Устройствения правилник на Министерския съвет и на неговата администрация.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ**,

С оглед на гореизложеното и на основание чл. 8, ал. 3 от Устройствения правилник на Министерския съвет и на неговата администрация, предлагам Министерският съвет да разгледа и приеме предложения проект на Решение на Министерския съвет за изменение на Решение № 603 на Министерския съвет от 2008 г. за определяне състава на Постоянното представителство на Република България към Европейския съюз в Брюксел, Белгия, изменено и допълнено с решения на Министерския съвет № 809 от 2010 г., № 187 и 270 от 2011 г., № 124 и 1018 от 2016 г., № 627, 723 и 733 от 2017 г., № 688 и 804 от 2018 г., № 287 от 2019 г., № 430 от 2020 г., № 831 от 2022 г., № 515 от 2023 г., № 349 и № 398 от 2024 г.

**Приложения:**  1. Проект на Решение на Министерския съвет;

2. Одобрена финансова обосновка;

3. Проект на съобщение за средствата за масово осведомяване;

4. Електронен носител.

**ЗАМЕСТНИК МИНИСТЪР-ПРЕДСЕДАТЕЛ И**

**МИНИСТЪР НА ФИНАНСИТЕ:**

**ЛЮДМИЛА ПЕТКОВА**